**Simulare 20.6.**

*LARISA BĂLAN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

...Stăteam întinsă în barca amintirilor,

Amintiri mai vechi sau mai noi,

Unele dintre ele încă-și scriau codurile,

Iar eu așteptam, tăcută, instalarea...

Aveam două vâsle pline de viață:

Pe de o parte, vârfurile degetelor,

Pe de cealaltă, firele de păr...

Alergam, astfel, apa în unde nesemnificative...

Pluteam mai ușor ca niciodată,

Cu tot plumbul care-mi umbla prin vene

Și priveam absentă la un cer croit

Prin împletituri de fire electrice.

Cred că a fost un scurt circuit pe undeva,

Mi s-a părut că văd un fulger în plină zi...

Ori poate am clipit subit

Și un zâmbet acid s-a rescris...

E oare un avantaj, o oportunitate,

Să-mi văd visurile secate?

Cine m-ar cunoaste,

Ar paria că-s dorințele mele,

Dar ce bine că nu mă știe nimeni,

Iar visurile-mi devin viruși...

Se ridică munți de informație,

Care-mi îmbracă golful – golul sufletesc...

Peisajul divin e departe de mine,

Departe de simțuri, de nevoi, de credințe...

Încerc să mă refac, dar n-am sistemul actualizat...

A trecut prea mult de când am uitat

Să mai apăs butonul inimii...

Stă oprit de prea multă vreme,

Dar degetul ud nu m-ar ucide?

Eroare: Am uitat că sunt mașină,

Am uitat să mă pornesc...

Restabilire...

Simulare 20.7

...Stăteam întinsă în barca amintirilor,

Amintiri mai vechi sau mai noi...